**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.12.2018, ora 08.00 – 26.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.12.2018, ora 7.00**

**RÂURI**

**Debitele au fost** **în scădere**, exceptând cursul superior al Prutului, cursurile mijlocii și inferioare ale râurilor Someș, Crișul Negru, Crișul Alb, Mureș, Timiș, Bârlad și cursurile inferioare ale Crasnei, Barcăului, Crișului Repede, Arieșului, Târnavelor, Begăi, Bârzavei, Carașului, Cernei, Nerei, Jiului, Vedei și Jijiei, unde au fost în creștere datorită propagării.

Pe râurile din bazinele hidrografice: Vedea, Argeș, Ialomița, Buzau, Râmnicu Sărat, Putna, Bahlui, Elan, bazinul mijlociu și inferior al Oltului și pe cele din Dobrogea debitele au fost staționare.

În interval s-a situat peste COTA DE ATENȚIErâul Crișul Negru la stația hidrometrică Tinca (350+42)-jud. BH.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Lăpuș, Crasna, Barcău, Crișuri, Arieș, Bega, Timiș, Bârzava, Caraș, Nera, Cerna, Cibin, Neajlov, Sabar, Suceava, Moldova, Trotuș, bazinele superioare ale Târnavelor, Jiului, pe cursul mijlociu și inferior al Siretului, pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Moravița, Bârlad, Jijia și pe unele râuri din bazinul Mureșului (Comlod, Feernic, Râul Mare).

Formațiunile de gheață (gheaţă la mal, pod de gheaţă și năboi) existente în bazinele superioare ale râurilor Mureș, Argeș, în bazinul superior și mijlociu al Oltului, pe cursul superior şi mijlociu al Siretului şi pe majoritatea afluenţilor săi, pe cursul superior al Prutului şi pe afluenţii săi s-au menținut fără modificări importante.

**Debitele vor fi în scădere**, exceptând cursul inferior al Mureșului, unde vor fi în creștere prin propagare și râurile din bazinele hidrografice:Prut, Bârlad, Trotuș, Putna, Râmnicu Sărat, Buzău, Ialomița, Argeș, Vedea, bazinul inferior al Oltului și cele din Dobrogea, unde vor fi staționare.

Formațiunile de gheață existente vor fi în ușoară intensificare și extindere pe râurile din zonele montane din centrul și nordul țării.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 25-26.12.2018 **a fost staţionar, având valoarea de 3100 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea.

**Debitul la intrarea în ţară** (secţiunea Baziaş) **va fi în creștere (3300 m3/s).**

În aval de Porţile de Fier debitele vor fi în creștere pe sectorul Gruia – Zimnicea și în scădere sectorul Giurgiu – Tulcea.

**2.** **Situaţia meteorologică în intervalul 25.12.2018, ora 08.00 –26.12.2018, ora 06.00**

**În ţară,** vremea a continuat să se răcească în cea mai mare parte a teritoriului, iar valorile termice au fost mai scăzute decât mediile climatologice specifice datei în regiunile vestice și centrale, local mai ridicate în sud și în jurul acestora în nord, în est și în extremitatea de sud-est. Cerul a fost mai mult noros în nord, în centru și în est și temporar noros în restul teritoriului. A nins slab, pe arii relativ extinse la munte și în Maramureș, local în Transilvania, jumătatea de nord a Moldovei și cu totul izolat în celelalte regiuni. Vântul a suflat slab și moderat, local cu intensificări în regiunile sudice, estice și centrale, unde la rafală s-au atins viteze în general între 50 și 70 km/h, iar la munte a suflat tare, în special pe creste, unde rafalele au depășit 100 km/h, viscolind ninsoarea și reducând vizibilitatea. Pe suprafețe mici și trecător în nordul Moldovei și în estul Transilvaniei s-a semnalat transport de zăpadă. La ora 20 stratul de zăpadă măsura la munte până la 133 cm (Masivul Făgăraș), local în Oltenia până la 20 cm, în Maramureș și în Transilvania până la 17 cm, în cea mai mare parte a Moldovei în general până la 8 cm, izolat în nordul Munteniei până la 24 cm și în Banat până la 2 cm. Temperaturile maxime s-au încadrat între -4 grade la Joseni și Întorsura Buzăului și 6 grade la Turnu Măgurele, Giurgiu, Călărași, Titu, Târgoviște, Focșani și București. La ora 06 se înregistrau valori termice cuprinse între -11 grade la Târgu Logrești și 2 grade la Buzău și Drobeta-Turnu Severin.

**Observaţie:** începând de ieri de la ora 06 au fost în vigoare **30 de mesaje** pentru fenomene meteorologice periculoase imediate, ***4 avertizări cod portocaliu***, 3 emise de către CNPM și 1 emisă de către SRPV Timișoara și ***26 atenționări cod galben***, 8 emise de către CNPM, câte 5 emise de către SRPV Bacău și SRPV Craiova, 4 emise de către SRPV Timișoara și câte 2 emise de către SRPV Constanța și SRPV Sibiu.

**La Bucureşti,** vremea s-a răcit față de intervalul precedent, dar s-a mențiut caldă pentru această dată, cu o temperatură maximă de 6 grade la toate stațiile meteo. Cerul a fost variabil, cu înnorări în prima parte a zilei. Vântul a sufla slab până la moderat. La ora 06 se înregistrau -7 grade la Băneasa și -4 grade la Filaret și la Afumați.

**3. Prognoza meteorologică în intervalul 26.12.2018, ora 08.00 –27.12.2018, ora 08.00**

**În ţară,** vremea va fi în general închisă în jumătatea de nord, unde local se vor semnala precipitații slabe. Acestea vor fi sub formă de ninsoare în zonele deluroase și montane, predominant ninsori în Maramureș și în Transilvania și mixte în Moldova, favorizând izolat depunerile de polei, îndeosebi în a doua parte a intervalului. În celelalte regiuni cerul va fi variabil, cu înnorări trecătoare în cele sud-estice, unde probabilitatea de apariție a precipitațiilor va fi mai ridicată în cursul nopții. Vântul va prezenta intensificări la munte, mai ales la altitudini mari, unde va viscoli ninsoarea și va spulbera zăpada, dar la cote mai reduse și în zonele joase, îndeosebi din sud-vest, centru și nord-est. Temperaturile maxime vor fi cuprinse între -1 și 6 grade, iar cele minime, mai ridicate decât în noaptea precedentă, se vor situa între -4 și 2 grade. Izolat, mai ales dimineața și noaptea, se va semnala ceață.

**La Bucureşti,** cerul va fi variabil, cu înnorări trecătoare. Vântul va sufla slab și moderat. Temperatura maximă va fi de 3...4 grade, iar cea minimă de -2...0 grade.

**4. Buletin nivometeorologic valabil pentru masivele Bucegi, Făgăraş (versantul nordic) Parâng şi Ţarcu-Godeanu emis pentru perioada 25.12.2018, ora 20:00–26.12.2018, ora 20:00**

**Bucegi și Făgăraș**

**Starea stratului de zăpadă în data de 25.12.2018, ora 14:00**

În ultimele 24 ore vremea a fost închisă. Cerul a fost mai mult noros și pe arii extinse s-au semnalat precipitații predominant sub formă de ninsoare, izolat ploi la altitudini joase (Predeal). Izolat în masivul Făgăraș cantitățile de precipitații au depășit 40 l/mp (45.6 l/mp la Bâlea-Lac). Vântul a suflat în general moderat, cu intensificări susținute, cu rafale de peste 55-65 km/h, iar pe creste cu rafale ce temporar au depășit 100-120 km/h, viscolind și spulberând zăpada. Pe arii extinse s-a semnalat ceață, asociată pe creste și cu depunere de chiciură. Stratul de zăpadă a scăzut pe alocuri în zona înaltă din Făgăraș, datorită transportului de către vânt, în rest a crescut cu până la 8 cm. La ora 14:00 acesta măsura 128 cm la Bâlea-Lac, 100 cm la Vf. Omu, 56 cm la Sinaia, 26 cm la Predeal și 18 cm la Fundata.

**Evoluţia vremii în intervalul 25.12.2018, ora 20:00 – 26.12.2018, ora 20:00**

Vremea va fi în general închisă. Cerul va fi mai mult noros și pe arii extinse va ninge. Stratul de zăpadă nou depus nu va depăși 10 cm. Vântul va sufla slab și moderat, cu intensificări locale ce vor depăși la rafală 70-80 km/h, viscolind sau spulberând zăpada. Se va semnala ceață, asociată local și cu depunere de chiciură.

**Peste 1800 m:** temperaturi minime: -21...-15 gr.C;temperaturi maxime: -12...-7 gr.C;

**Sub 1800 m:** temperaturi minime: -15...-9 gr.C; temperaturi maxime: -7...-3 gr.C.

**Stabilitatea şi evoluţia stratului de zăpadă în masivele Făgăraș și Bucegi:**

**La altitudini de peste 1800 m**: **RISC MARE (4):** în intervalul de prognoză cantitățile de precipitații nu vor depăși 10 l/mp și se va putea depune un strat de maxim 10-15 cm peste cei 5-30 cm depuși în ultima perioadă, rezultând un strat mare și instabil. Intensificările puternice ale vântului vor transporta zăpada nou depusă și stratul ar putea chiar să scadă pe alocuri, acumulându-se în continuare noi depozite de zăpadă în zone adăpostite și în partea superioară a versanților. Vântul intens din direcția nord-vest va forma plăci de vânt cu rezistență scăzută, îndeosebi pe versanții cu expoziție sud-estică. Se vor menţine condiţiile necesare curgerilor superficiale de zăpadă, dar şi condiţiile declanşărilor de avalanşe medii sau chiar mari, atât spontan, dar mai ales la supraîncărcări, îndeosebi în zonele mai abrupte, încărcate cu cantităţi mai mari de zăpadă.

**La altitudini mai mici de 1800 m**: **RISC ÎNSEMNAT (3):** stratul rămâne relativ stabilizat la altitudini joase, însă la altitudini de peste 1600 m stratul nou depus în ultimele zile, de circa 5-20 cm, este instabil, iar în orele următoare se vor mai adăuga în medie cca. 5-10 cm de zăpadă proaspătă, accentuând gradul de instabilitate. Declanşarea avalanşelor va fi posibilă chiar şi la supraîncărcări slabe pe pantele mai înclinate, iar în cazuri izolate sunt posibile şi declanşări spontane de avalanşe medii la altitudini de 1600-1800 m.

**Țarcu – Godeanu**

**La peste 1800 m**: **RISC MARE (4):** **s**tratul de zăpadă este puțin stabilizat pe majoritatea versanților, cu rezistență scăzută și coeziune slabă între cristale, iar la suprafață sunt prezente plăci de vânt. Un nou strat de până la 10 cm se va depune în următorul interval, iar pe văi şi în zonele adăpostite se vor acumula în continuare noi depozite de zăpadă. Stratul nou depus va acționa ca o suprasarcină asupra celui vechi, iar datorită coeziunii scăzute dintre straturi va spori instabilitatea acestuia. Pe pantele suficient de înclinate spontan se pot declanşa avalanşe de dimensiuni medii, riscul fiind amplificat chiar și la supraîncărcări slabe cu turiști sau schiori.

**Sub 1800 m**: **RISC ÎNSEMNAT (3):** stratul este puțin stabilizat, iar la altitudini joase este tasat și umezit ca urmare a precipitațiilor mixte din ultimele zile. Peste acest strat în următoarele 24 de ore se vor mai depune circa 10 cm de zăpadă, care vor îngreuna suplimentar stratul de la suprafață. Astfel, pe numeroase pante suficient de înclinate se pot declanșa avalanșe, mai ales la supraîncărcări cu turiști sau schiori, dar izolat și spontane, de dimensiuni mici și chiar medii.

În data de 25.12.2018, la ora 14:00, stratul de zăpadă măsura 55 cm la stația meteorologică Cuntu și 50 cm la vf. Țarcu.

**Parâng**

**La peste 1800 m**: **RISC MARE (4):** în intervalul de prognoză se va depune un nou strat de până la 5-10 cm, cu rezistenţă scăzută şi coeziune slabă între cristale sau cu straturile mai vechi. Vântul moderat va favoriza formarea plăcilor de vânt cu rezistență scăzută pe versanții sud-estici, iar pe văi şi în zonele adăpostite se vor acumula noi depozite de zăpadă. Pe numeroase pante suficient de înclinate, chiar şi spontan se pot declanşa avalanşe de dimensiuni medii și mari, riscul fiind amplificat la supraîncărcări oricât de slabe.

**Sub 1800 m**: **RISC ÎNSEMNAT (3):** peste stratul superior puțin stabilzat se va depune un nou strat, în general de până la 10 cm. Acest ultim strat va acționa asupra stratului precedent, îngreunându-l suplimentar. Astfel, în condiții de noi suprasarcini, pe pantele foarte înclinate, partea superioară a stratului de zăpadă poate aluneca, declanșând avalanșe de dimeniuni mici și medii, la peste 1600 metri existând și posibilitatea declanșării de avalanșe spontane, de dimensiuni mai mici.

În data de 25.12.2018, la ora 14:00, stratul de zăpadă măsura 62 cm la stația meteorologică Parâng.

**RISC MARE (4)** ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Bacău** **și S.G.A. Bacău** informează că în data de 25.12.2018, în jurul orei 09:30, în zona stației 21 Runcu, sat Valea Arinilor, comuna Măgirești, s-a produs o poluare a solului cu apă de zăcământ în urma fisurării unei conducte de pompare aparținând O.M.V. Petrom. Apa s-a scurs pe cca 50 metri liniari de teren abrupt, apoi printr-o rigolă betonată de ape pluviale și ulterior printr-un canal colector de pamânt cu o lungime de cca 6 km care debușează în râul Tazlăul Sărat. La fața locului s-a deplasat pentru investigații o comisie formată din membri ai S.G.A. Bacău, G.N.M.-C.J. Bacău și I.S.U.J Bacău. În momentul efectuării controlului, apa de zăcământ avansase cca 150 m pe canalul colector de pamânt, după care se infiltra în sol. **Măsuri:** s-a oprit pomparea, s-a reparat conducta prin sudare, s-au montat baraje absorbante pe rigola betonată. Personalul S.G.A. Bacău a recoltat probe de apă din râul Tazlăul Sărat, din amonte și din aval de gura de vărsare a canalului colector de pământ. Se va reveni cu informații.

**G.N.M.-C.J. Dâmbovița** informează telefonic că în data de 25.12.2018 s-a produs o poluare cu cca 300 l de țiței a 200 mp de teren agricol în zona comunei Bâldana în urma avarierii unei conducte aparținând Conpet S.A. **Măsuri:** s-a oprit pomparea, s-a izolat perimetrul, se intervine pentru repararea conductei și ecologizarea suprafeței afectate. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**